Corina Crețu acuză PSD că plătește ”sume incredibile” către presă prin intermediul ministerelor pentru a denigra oponenții și anunță că va da în judecată partidul

Corina Crețu a acuzat PSD, într-o postare pe Facebook, că direcționează către presă ”sume incredibile” prin intermediul ministerelor pentru ”denigrarea celor care nu se aliniază directivelor partidului”. Într-o nouă izbucnire împotriva partidului din care face parte, Corina Crețu anunță că va intenta un proces împotriva PSD și a lui Codrin Ștefănescu, prin care le va cere să demonstreze ” cum trădez interesele naționale ale României”.

Presa independentă a scris în repetate rânduri despre contractele de publicitate ale instituțiilor și firmelor de stat în România, o practică similară cu cea din perioada de dinaintea aderării la UE.

Acuzele Corinei Crețu vin pe fondul campaniei împotriva sa lansată de apropiații lui Liviu Dragnea – Darius Vâlcov, Codrin Ștefănescu, Rovana Plumb – care o acuză că nu transmite costurile reale ale realizării a trei spitale regionale cu fonduri UE. La rândul său, comisarul european îi acuză de manipulare a opiniei publice pe detractorii din PSD și demonstrează că din 2014, anul în care a început, pe hârtie, proiectul guvernele PSD nu au făcut nimic pentru demararea acestora.

Sursa foto: Pagina personală de Facebook